Boligejerne i Nordjylland kan glæde sig over, at deres huse bliver mere værd. En boligprisprognose fra Nykredit spår en gennemsnitlig stigning i huspriserne på 2,7 procent. Selvom det er glædeligt for husejerne, ligger prisstigningen under gennemsnittet. På landsplan forventes huspriserne nemlig at stige med 3,9 procent. Kun i Vestjylland stiger priserne mindre end i Nordjylland – nemlig med 1,9 procent. - Dansk økonomi er sund, og danskerne generelt – uanset hvor de bor – har en god økonomi for øjeblikket. Det betyder, at vi også sætter til salg og skifter bolig og det sætter sig i huspriserne overalt i landet. Men ikke alle dele af landet oplever at priserne stiger med samme takt, siger Mira Lie Nielsen, der er chefanalytiker ved Nykredit. Hun mener ikke, at der er grund til ærgrelse i de områder, hvor priserne ikke stiger lige så hurtigt som gennemsnittet. - Selvom man bor i et område, hvor boligpriserne ikke buldrer opad, så er der alligevel noget at glædes over som husejer. Der sælges flere huse i alle landsdele, og priserne stiger stødt, siger Mira Lie Nielsen. Nykredit forventer, at prisstigningerne vil fortsætte i de kommende år. Det går nemlig godt på boligmarkedet, og danskerne har flere penge mellem hænderne, fordi forbrugerpriserne stiger mindre end lønnen. Samtidig er renteniveauet lavt. - Vi ser i øjeblikket en situation, hvor rigtig mange vælger at gøre alvor af flytteplanerne, siger Mira Lie Nielsen. Det er Østsjælland, der topper listen over stigning i huspriser. Her forventer man en stigning på 6,5 procent  i 2018. Den gennemsnitlige kvadratmeterpris i Nordjylland er 9.216 kroner.

Referat:
De nordjyske huse stiger i gennemsnit 2,7 procent i 2018, og det er mindre end på landsplan.